B. Bugár, podpredseda NR SR: (2006-04-21):
(Hlasovanie.) Prítomných 112, za 107, zdržalo sa 5. Konštatujem, že sme schválili návrh uznesenia, teda správu sme zobrali na vedomie. Vážené panie poslankyne, páni poslanci, ešte raz vás chcem informovať o tom, že máme ešte na prerokovanie štyri správy, jeden návrh uznesenia a potom jednu informáciu. Takže navrhujem, aby sme pokračovali v rokovaní a po rokovaní aby sme potom hlasovali. To znamená, že chcem sa opýtať, či pán minister Zajac je prítomný. (Odpoveď z pléna.) Po hlasovaní tu mal byť. Chcem sa opýtať, či je súhlas s tým, aby sme pokračovali ďalej so správami. (Hlasy z pléna.) Nie. Prezentujme sa a hlasujme o tom, že pokiaľ nepríde pán minister Zajac, tak budeme pokračovať v prerokúvaní jednotlivých správ. Prezentujme sa a hlasujme. (Hlasovanie.) Prítomných 101, za 91, proti 4, zdržali sa 2, nehlasovali 4. Konštatujem, že je s tým súhlas. Takže nasleduje bod programu, ktorým je správa o činnosti Úradu pre reguláciu sieťových odvetví za rok 2005 (tlač 1561). Prosím teraz predsedu Úradu pre reguláciu sieťových odvetví Karola Dvoráka, aby správu uviedol. (Ruch v sále.) A zároveň prosím pánov poslancov, aby tu nevykrikovali, aby si vybavovali svoje veci vonku, a nie v rokovacej sále. Páni poslanci, prosím o väčší kľud, páni poslanci z SDKÚ. Pán poslanec Hort, prosím vás ako predsedu klubu, urobte poriadok vo vašom klube. Môžem prerušiť rokovanie a budeme pokračovať v utorok. Tak sa nedá rokovať. Nech sa páči, pán predseda. K. Dvorák, predseda Úradu pre reguláciu sieťových odvetví: Ďakujem. Vážený pán podpredseda, vážené pani poslankyne, vážení páni poslanci, správu o činnosti Úradu pre reguláciu sieťových odvetví predkladám v zmysle § 10 zákona o regulácii v sieťových odvetviach. Podľa tohto zákona sa skladá zo správy o činnosti a hospodárení úradu, o uskutočňovaní regulačnej politiky a o výsledkoch plnenia úloh podľa § 5 zákona o regulácii. Dovoľte mi na úvod uviesť, že úrad v roku 2005 vykonával svoju činnosť v podmienkach platnosti už novej energetickej legislatívy, v podmienkach otvárajúceho sa trhu s elektrinou a plynom a, bohužiaľ, i dramatického rastu cien ropy, ktoré bezprostredne ovplyvnili ceny plynu a sekundárne i elektriny a tepla. Úrad v snahe tlmiť negatívny dopad vysokých cien plynu ako komodity výrazne znížil výšku poplatkov za prepravu a distribúciu plynu, avšak vo vzťahu ku koncovej cene plynu toto zníženie nebolo významné. Ceny elektriny sa napriek zvýšeniu cien silovej elektriny v Európe úradu podarilo stabilizovať a dosiahnuť tu iba mierne zvýšenie. V dôsledku novej primárnej legislatívy konformnej so smernicami Európskej únie bol úrad povinný vydať viaceré dôležité sekundárne legislatívne predpisy, najmä Pravidlá trhu s elektrinou a plynom. Časť týchto všeobecne záväzných právnych predpisov bola schválená, časť z nich je pred schválením. Chcem zdôrazniť, že cenová regulácia je dominantnou činnosťou úradu. Jej cieľom je nielen ochrana spotrebiteľa pred neodôvodneným rastom cien, ale tiež motiváciou k zabezpečeniu dostatočného množstva poskytovaných služieb. V uplynulom roku úrad prestal regulovať ceny silovej elektriny od výrobcov, napriek tomu regulácia cien podporných služieb, regulačnej elektriny, stanovenie poplatkov za prevádzkovanie systému, sa výrobcov dotýkala, najmä Slovenských elektrární, a. s. Výnosom úradu sa podporila výroba v Elektrárni Nováky (v zmysle nariadenia vlády o všeobecnom hospodárskom záujme o využívanie domáceho uhlia) a taktiež v Elektrárni Vojany I, bez ktorého by nebola táto elektráreň, ako i Elektráreň Nováky z ekonomických dôvodov schopná prevádzky. Prijatie týchto záväzných dokumentov inicioval úrad a vydal príslušné cenové rozhodnutie v snahe zabezpečiť stabilitu prevádzky elektrizačnej sústavy. Podobne úrad stanovením pevných výkupných cien elektriny vyrobenej z obnoviteľných zdrojov energie a z kogeneračných zdrojov zvýšil ekonomiku prevádzky týchto technológií a týmto zabezpečuje ich ďalší rozvoj. V priebehu minulého roku úrad začal pripravovať nový regulačný rámec pre regionálne distribučné podniky vrátane revízie regulačného rámca pre prvé regulačné obdobie. Úrad pripravuje tiež precenenie regulovaných aktív týchto spoločností, ktoré bude súčasťou právneho oddelenia regulovaných činností od neregulovaných. Očakávame, že uplatnenie nového regulačného rámca umožní pre nasledujúce roky stabilizáciu, eventuálne zníženie cien za distribučné služby. Ukončenie prvého regulačného obdobia pre plyn v minulom roku, ako aj revízia prvého regulačného obdobia a hlbšia analýza finančných tokov umožnili nastavenie regulačného rámca pre druhé regulačné obdobie. Výsledkom bolo dosiahnutie nižších cien za prepravu a distribúciu plynu, čo sa premietlo do cien plynu pre domácnosti. Úrad pripravuje taktiež revíziu výnosov pre oblasť tepla a vody. Treba uviesť, že úrad sa priebežne podieľal na riešení problémov prevádzky elektrizačnej sústavy, ktoré sú spojené najmä so zabezpečením dostatočného elektrického výkonu v oblasti východného Slovenska, resp. dobudovaním potrebného transformačného výkonu v Rozvodni Lemešany. Významnú oblasť činnosti úradu tvorí účasť v komisiách Európskej únie, ktorých cieľom je koordinácia trhu s elektrinou a plynom, cezhraničné prenosy, integrácia európskych energetických sietí a podobne. Rozsah prác úradu spojených s touto účasťou geometricky narastal a v súčasnosti sa na nich podieľa 10 pracovníkov úradu. Ukazuje sa, že ciele Európskej únie v oblasti liberalizácie trhov nie je možné dosiahnuť bez priamej ingerencie národných regulátorov. Cieľom úradu aj v tejto oblasti je chrániť národné záujmy Slovenska a jeho suverenitu v rozhodovaní a riadení elektrizačnej sústavy. V tejto oblasti úrad úzko spolupracuje so zástupcami Slovenskej elektrizačnej prenosovej sústavy, a. s. Vážené dámy a páni, úrad si je plne vedomý zodpovednosti za reguláciu v energetike a vodárenstve, pretože dopady cenovej regulácie ovplyvňujú ekonomiku Slovenska a najmä náklady na domácnosť, ktoré sú predovšetkým v oblasti dodávky tepla mimoriadne citlivé. Preto k prvoradým cieľom úradu patrí ochrana spotrebiteľa, dodržanie transparentnosti a kontrola dodržiavania pravidiel hospodárskej súťaže. Úrad vykonáva a vykoná všetko pre skvalitnenie regulácie, ako i pre vytvorenie objektívnych a spravodlivých podmienok pre všetky subjekty pôsobiace na trhu s elektrinou. Ďakujem za pozornosť.